Diari Oficial de la Generalitat Valenciana


Sumari del DOGV 7978, del 13-02-2017 (2017/1102)

ACORD de 3 de febrer de 2017, del Consell, pel qual s'autoritza la creació de deute públic de la Generalitat durant l'any 2017 i gener 2018.
--------------------------------------------------------------------------------------------------------------------------------------------

### Dades del document

Número de DOGV
:   7978

Data del DOGV
:   13-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1102


Data del document
:   03-02-2017

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 3 de febrer de 2017, del Consell, pel qual s'autoritza la creació de deute públic de la Generalitat durant l'any 2017 i gener 2018. [2017/1102]  
La Llei 14/2016, de 30 de desembre, de pressupostos de la Generalitat per a l'exercici 2017, en l'article 46, autoritza el Consell perquè, a proposta de la persona titular de la conselleria competent en matèria d'hisenda, incremente el deute de la Generalitat amb la limitació que el seu saldo pendent a 31 de desembre de 2017 no supere el corresponent saldo a 1 de gener de 2017 en més de 229.042.869 euros. El dit límit serà efectiu al terme de l'exercici, podent ser sobrepassat en el curs d'aquest, i es preveuen els casos pels quals es revisarà automàticament.  
  
D'acord amb allò que s'ha estipulat en la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, correspon a l'Institut Valencià de Finances establir els procediments que s'han de seguir per a la contractació i formalització de les operacions de deute de la Generalitat.  
Alhora, la Llei 1/2015 estableix que el Consell, en desenvolupament de l'autorització d'endeutament inclosa en la llei de pressupostos de la Generalitat per a un any, podrà disposar la creació de deute de la Generalitat al llarg del mes de gener de l'any següent per un import que no incremente aquest en més del 15 per cent d'aquella autorització. Aquest increment ha de computar-se a efectes del compliment del límit de creació de deute que legalment s'autoritze per al conjunt del segon dels anys esmentats.  
Per tot això, d'acord amb el que preveu l'article 82 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i l'article 46 de la Llei 14/2016, de 30 de desembre, de pressupostos de la Generalitat per a l'exercici 2017, a proposta del conseller d'Hisenda i Model Econòmic, el Consell, prèvia deliberació, en la reunió del 3 de febrer de 2017,  
  
  
  
ACORDA  
  
Primer  
La Generalitat, a través de l'Institut Valencià de Finances, emetrà o contractarà deute públic a càrrec del pressupost de la Generalitat corresponent a l'exercici 2017, d'acord amb el límit establert en l'article 46 de la Llei de pressupostos de la Generalitat per a l'esmentat exercici, per la qual cosa el saldo del deute a 31 de desembre de 2017 no superarà el corresponent a 1 de gener de 2017 en més de 250.583.194 euros, si bé el límit quedarà revisat automàticament per les excepcions previstes en el mateix article.  
  
Segon  
A efectes del que disposa l'article 82.3 de la Llei 1/2015, de 6 de febrer, el Consell, en desenvolupament de l'autorització d'endeutament continguda en la llei de pressupostos de la Generalitat per a un any, podrà disposar la creació de deute de la Generalitat al llarg del mes de gener de l'any següent per un import que no incremente la mateixa en més del 15 per cent d'aquella autorització. Aquest increment ha de computar-se a aquest efecte del compliment del límit de creació de deute que legalment s'autoritze per al conjunt del segon dels anys esmentats.  
  
Tercer  
El deute a emetre o contractar segons aquest acord s'executarà de conformitat amb el que preveu el Decret 94/1996, de 21 de maig, del Consell, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat.  
  
València, 3 de febrer de 2017  
  
La consellera secretària,  
MÓNICA OLTRA JARQUE